भाजपा के ही एक प्रतिवद्ध समर्थक कहते हैं कि 2019 करीब है। 2014 में बड़े बड़े दावे के साथ चुनाव जीते भाजपा के सांसद इस बार किस मुंह से चुनाव क्षेत्र में जाएंगे? आखिर वे कब तक वही पुराना राग अलापेंगे कि सारी गड़बड़ी यूपीय सरकार के कार्यकाल की है। बेरोजगारी, मंहगाई,रूपयों का अवमूल्यन,भ्रष्टाचार सब पूर्व की सरकारों के समय का है। आखिर इसे ही तो दूर करने के लिए जनता ने भाजपा को प्रचंड बहुमत से दिल्ली भेजा था। भाजपा के इस समर्थक ने यह भी कहा कि ये केवल मेरा आक्रोश नहीं है। गांव इलाकों में काम कर रहे भाजपा के बूथ स्तर के कार्यकार्तओं का भी यही आक्रोश है। हम जब सरकार के नाकामियों के लिए यूपीए अथवा कांग्रेस की सरकार को जिम्मेदार ठहराते हैं तो हमसे पूछा जाता है कि बिना बताए पीएम के पाकिस्तान जाने के पीछे भी यूपीए का हाथ रहा है? या राम मंदिर निमार्ण के लिए भी यूपीए ने रोक रखा है। एससी एसटी एक्ट की तो बड़ी जल्दी थी और राम मंदिर के लिए राम जानें। कहा कि जनता के सवालों का जवाब नहीं रहता हमारे पास। अपनी ही सरकार के प्रति यह प्रतिक्रिया एक भाजपा समर्थक की है जो हर हाल भाजपा का वोटर बना रहने का दावा करता है। वादे के अनुसार हम उसका नाम नहीं छाप रहे हैं।